Wonderkind-ster van 'Die Wonderwerker' nou dokter
JY LEES NOU Wonderkind-ster van 'Die Wonderwerker' nou dokter
Sy het met groot filmregisseurs soos Katinka Heyns en Regardt van den Bergh gewerk - dink Die Wonderwerker en Die Ongelooflike Avonture van Hanna Hoekom. Asook met die teaterreus Marthinus Basson. Maar vir die talentvolle Anneke Weidemann was toneelspel net 'n hoofstuk van haar jong lewe. Haar dryfkrag is lankal nie meer die applous van gehore nie, maar die wil om mense te help.
"My jare van aktrise-wees is verby en ek het daarmee vrede gemaak. Ek wil nie toneelspel in 'n boks toesluit nie. Maar ek het besluit om nie daardie leefstyl te kies nie," het Anneke aan SARIE.com vertel.
Ja, Anneke het besluit om medies aan die Universiteit Stellenbosch te studeer. Sy het besluit om 'n ander droom te laat waar word, dié van dokter of selfs breinchirurg.
Vandag kuier sy by haar ma, Annchen Borstlap-Weidemann, op die Weskusdorp Vredenburg. Haar ma het Kaapstad 'n jaar gelede gegroet en Weskus toe verhuis. Kaapstad is waar Anneke grootgeword het, sy het skoolgegaan by die Laer- en Hoërskool Jan van Riebeeck. Die kinders van SARIE Kos se redakteur, Barbara Joubert, was ook in dié skole en sy onthou dat slim Anneke op die ouderdom van drie al kon lees.
Anneke saam met haar ma, Annchen.
"Drie klink bietjie jonk," lag Anneke. "Ek kan nie onthou nie, maar ek kon lees voordat ek skool toe gegaan het."
Vrydag, ná 6 jaar van bloedsweet en studies, kry sy haar uitslae vir die finale eksamen wat sy geskryf het. "Dit het goed gegaan, ek wil nie te gou praat nie, maar ek kan nie kla nie."
Gaan sy 'n algemene praktisyn word, of 'n breinchirurg?
"In dié stadium weet ek nog nie. Ek sal volgende jaar kyk waarin ek wil spesialiseer, wanneer ek my internskap gaan doen by 'n hospitaal in Johannesburg. Daarna sal ek graag my twee Zuma-jare by 'n hospitaal in die Kaap kom doen. Neurologie is nog 'n opsie."
Anneke wil 'n graag 'n gesin hê, sy sal dus kyk wat gebeur.
Ten spyte van haar keuse om eerder die rol van dokter te speel kan ons nie help om te dink aan haar talentvolle loopbaan nie. Sy het nie net lof gekry vir haar werk in rolprente nie, maar ook op die verhoog, met werke soos Francois van Coke se opspraakwekkende musiekteaterstuk 2-21. Dit is in 2009 by die Klein Karoo Nasionale Kunstefees opgevoer.
Haar loopbaan het begin by haar ma se akteursvriend, Philip Henn van Egoli- en Binnelanders-faam. Hy het destyds vir Anneke, toe 11, aangeraai om 'n oudisie af te lê vir 'n rol in die fliek, Story of An African farm (2004).
Sy het die rol gekry en die res is geskiedenis. Later het Regardt van den Bergh haar gekies vir die hoofrol in Die Ongelooflike Avonture van Hanna Hoekom (2010). En daardie rol het ook vir Katinka Heyns oortuig om 'n kans te vat en haar die rol van Jane Bradshaw in Die Wonderwerker (2012) te gee.
"Mense herken my eerder vir my rol in Hanna Hoekom. Dalk oor dit 'n voorgeskrewe boek was. Eers as ek sê ek was in Die Wonderwerker, dan besef hulle en sê 'O, ja dis jy'."
Daar is baie dokters in Anneke se familie; haar ousus, Jana, is ook een.
Maar vir eers kuier sy lekker by haar ma.
"Ons is soos twee oumatjies, ons hekel en kook bonesop. Ek hekel 'n blokkieskombers. My ma het my geleer. Ek doen dit, want dit is terapeuties. Veral nou ná my eksamens verby is, hou ek daarvan om besig te bly. As dit hip en in die mode is om te hekel is ek bly. As dit nie is nie, maak dit nie vir my saak nie."
Het jy geweet? Haar kêrel is die akteur Pietie Beyers en hy speel 'n dokter in die kykNET-sepie Binnelanders (foto onder).